BANSKÁ BYSTRICA - Armádny športový klub Dukla Banská Bystrica má na Slovensku špecifické postavenie niekoľko rokov. Kvalitná príprava športovcov na vrcholné podujatia prináša množstvo úspechov a medailí, čo potvrdila aj výročná správa za rok 2002. Hlavnými cieľmi bolo pripraviť 50 reprezentantov, na ZOH získať štyri umiestnenia do 30. miesta, na svetových šampionátoch osem a na ME tri medaily a 45 titulov majstra SR vo všetkých kategóriách. ,,Prvýkrát za existencie klubu sa odpočet uskutočňuje na pôde AŠK a hneď pri premiére sa môžeme pochváliť najväčším počtom medailí v 35-ročnej histórii klubu. Pritom po predchádzajúcich existenčných problémoch máme 99 zamestnancov a 44 športovcov profesionálov," povedal riaditeľ Dukly Ľubomír Roško.
Na ZOH 2002 v Salt Lake City bodovala 5. miestom v štafete 4x7,5 km a 9. miestom vo vytrvalostných pretekoch na 15 km biatlonistka Halinárová. Heimschild v zjazdovom lyžovaní obsadil 24. miesto v kombinácii a 28. v super G.
Z majstrovstiev sveta priviezli zlato vodný slalomár Martikán, vodní zjazdári Grega, Šutek, Peter a Ľuboš Šoška a biatlonista Marek Matiaško (letné MS), striebro Grega-Šutek, vodný motorista Jung, karatista Farmadín, členovia družstva behu do vrchu Vanko a Štefko, kladivárka Danišová a moderní päťbojári Beňo a Brečka (MSJ, štafeta) a bronz strelec Pelach, Farmadín a biatlonisti Miroslav a Marek Matiaško, Novák, Kazar a Šimočko. Celkovo 3 zlaté, 4 strieborné a 4 bronzové medaily.
Na ME získali zlato vodní slalomári Kaliská, Martikán, Slafkovský, vodní zjazdári Kubáň-Olejník, Vajs-Hric a Jung, striebro Slafkovský, Kaliská, Zamišková a Šimočko, bronz vodní slalomári Cibák, Šajbidor, Mráz, strelci Gönci, Veselka a Šimočko. Celkovo 4 zlaté, 2 strieborné a 3 bronzové.
Na MS v CISM bol cieľ získať medailu a 2 umiestnenia do 7. miesta. Po striebre a bronze majú plavci Križko a Lange-Walterová a bronz guliar Haborák. Namiesto plánovaných 45 titulov majstra SR vybojovali športovci Dukly 63. Spolu na MS, MSJ, ME a MSR 70 zlatých, 52 strieborných a 51 bronzových.
AŠK zastrešuje atletiku, biatlon, športovú streľbu, vodný slalom, džudo, moderný päťboj, plávanie, lyžovanie, zjazd na divokej vode, vodný motorizmus a karate. Vlani predstavoval rozpočet 79 miliónov Sk, v tomto má k dispozícii 67,5 mil. ,,Keby sme sa správali viac trhovo, mohli by sme z prenájmu našich zariadení dostať viac. Viac nás však zaujíma, aby sme znovu dostali možnosť znovu zaradiť do strediska mládež, čo by sa mal stať v budúcom roku," dodal Ľ. Roško.
(mig)